**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2024. december 19-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta az osztály munkájáról:

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2024. november 1. - 2024. november 30. közötti időszakban 92 db szerződés jogi kontrolljára került sor.

Az iroda gondoskodik a Közgyűlésen elfogadott normatív határozatok és megalkotott önkormányzati rendeletek kihirdetéséről.

A 2024. november 28. napján tartott Közgyűlésen elfogadott normatív határozatok 2024. november 28. napján kihirdetésre kerültek.

A 2024. november 28-i Közgyűlésen megalkotott önkormányzati rendeletek közül november 29. napján kihirdetésre kerültek az alábbiak:

- a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosításáról szóló 18/2024. (XI.29.) önkormányzati rendelet,

- a helyi adókról szóló 38/2011. (XII.19.) önkormányzati rendelet módosításáról szóló 19/2024. (XI.29.) önkormányzati rendelet.

2024. december 4. napján kihirdetésre kerültek az alábbi önkormányzati rendeletek:

- a környezet- és természetvédelem helyi szabályairól szóló 33/2012. (XI.12.) önkormányzati rendelet módosításáról szóló 20/2024. (XII.4.) önkormányzati rendelet,

- a közterületek bontás utáni helyreállításáról szóló 3/2008. (IV.1.) önkormányzati rendelet módosításáról szóló 21/2024. (XII.4.) önkormányzati rendelet,

- a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet módosításáról szóló 22/2024. (XII.4.) önkormányzati rendelet,

- a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 23/2024. (XII.4.) önkormányzati rendelet,

- a kéményseprő-ipari közszolgáltatásról szóló 4/2013. (II.11.) önkormányzati rendelet hatályon kívül helyezéséről szóló 24/2024. (XII.4.) önkormányzati rendelet,

- a Szombathely Megyei Jogú Város területén végzett távhőszolgáltatásról szóló 8/2013. (III.6.) önkormányzati rendelet módosításáról szóló 25/2024. (XII.4.) önkormányzati rendelet,

- a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosításáról szóló 26/2024. (XII.4.) önkormányzati rendelet.

2024. november hónapban a polgármesterre átruházott hatáskörben hozott nem hatósági döntések száma 94 db volt, melyek a Vas Vármegyei Kormányhivatalnak határidőben megküldésre kerültek.

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2024. november 1. – 2024. november 30. közti időszakra vonatkozó iktatókönyvek szerinti hivatali statisztikáját:

|  |  |  |
| --- | --- | --- |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **2024.11.01. - 2024.11.30.** | |
| **Főszám** | **Alszám** |
| **A) PÉNZÜGYEK** | **2977** | **630** |
| A.1. Adóigazgatási ügyek | 2977 | 630 |
| **B) EGÉSZSÉGÜGYI IGAZGATÁS** | **0** | **19** |
| **C) SZOCIÁLIS IGAZGATÁS** | **274** | **1425** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **122** | **589** |
| E.1. Környezet- és természetvédelem | 26 | 35 |
| E.2. Építésügyek, településrendezés, területrendezés | 24 | 225 |
| E.3 Építésügy |  |  |
| E.4 Kommunális ügyek | 72 | 329 |
| **F) KÖZLEKEDÉS ÉS HÍRKÖZLÉSI IGAZGATÁS** | **137** | **638** |
| **G) VÍZÜGYI IGAZGATÁS** | **1** | **16** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **529** | **2034** |
| H.1. Anyakönyvi és állampolgársági ügyek | 226 | 447 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 43 |
| H.3. A Választásokkal kapcsolatos ügyek | 0 | 3 |
| H.4. Rendőrségi ügyek | 0 | 1 |
| H.7. Igazságügyi igazgatás | 2 | 32 |
| H.8. Egyéb igazgatási ügyek | 301 | 1505 |
| **I) LAKÁSÜGYEK** | **65** | **699** |
| **J) GYERMEKVÉDELMI ÉS GYÁMÜGYI IGAZGATÁS** | **10** | **115** |
| **K) IPARI IGAZGATÁS** | **3** | **19** |
| **L) KERESKEDELMI IGAZGATÁS, TURISZTIKA** | **98** | **394** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **34** | **367** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **2** | **57** |
| **R) SPORTÜGYEK** | **1** | **21** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **127** | **2932** |
| U.1. Képviselő-testület iratai | 1 | 22 |
| U.2. Kisebbségi önkormányzat iratai |  |  |
| U.3. Szervezet, működés | 65 | 1034 |
| U.4. Iratkezelés, ügyvitel | 0 | 30 |
| U.5. Személyzeti, bér- és munkaügyek | 3 | 676 |
| U.6. Pénz- és vagyonkezelés | 58 | 1144 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **0** | **16** |
| X.1. Honvédelmi igazgatás |  |  |
| X.2. Polgári védelmi, katasztrófavédelmi igazgatás | 0 | 16 |
| **IKTATOTT ÜGYIRATOK SZÁMA ÖSSZESEN:** | **4380** | **9971** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az iroda folyamatosan végezte a SZOVA NZrt. részéről az önkormányzati bérlakások bérleménykezelésével foglalkozó személyi állomány átvételével kapcsolatos egyeztetést, tájékoztatást és a személyi iratok elkészítését.

Az iroda továbbá ellátta a Hivatal 2025. évi költségvetés tervezésével, a tárgyévi költségvetéssel kapcsolatos pénzügyi, valamint a havi bérszámfejtéshez szükséges adminisztratív feladatokat.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2024. november - 2024. december hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* kapcsolattartás civil szervezetekkel;
* támogatási szerződések ügyintézése;
* a beérkezett Kulturális és Civil Alap pályázatok támogatási szerződéseinek elkészítése;
* Szent Márton Kártya ügyintézés;
* Babaköszöntő csomagok előkészítése;
* Házasulandóknak „Első gratuláció” előkészítése;
* „Aktív időskor Szombathelyen” programjainak 2024. évi szervezése, lebonyolítása;
* Adventi vásár fellépőinek koordinálása.

Egészségügy területén végzett feladatok:

* 2024. novemberi Egészségügyi Szakmai Bizottsági ülés jegyzőkönyvének elkészítése;
* novemberi bizottsági, közgyűlési határozatok végrehajtása;
* december havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* Szombathely, a Segítés Városával kapcsolatos újraélesztési oktatások megszervezése.

Kultúra területén végzett feladatok:

* 2024. novemberi bizottsági és közgyűlési határozatok végrehajtása;
* rendelkező levelek, támogatási szerződés készítése;
* decemberi bizottsági, közgyűlési előterjesztések elkészítése;
* kulturális intézmények aktuális ügyeinek intézése.

Köznevelés területén végzett feladatok:

* novemberi bizottsági, közgyűlési határozatok végrehajtása;
* decemberi bizottsági, közgyűlési előterjesztések elkészítése;
* Szombathelyi Szivárvány Óvoda törvényességi ellenőrzése.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2024. novembertől – 2024. decemberig tartó időszakra vonatkozóan:

A sport területén végzett feladatok:

* 2024. november havi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* december havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános iskolások részére kosárlabda diákolimpia;
* középiskolások részére röplabda diákolimpia;
* általános és középiskolások részére futsal diákolimpia;
* általános iskolások részére asztalitenisz diákolimpia;
* általános iskolások részére labdarúgó diákolimpia;
* általános iskolások részére játékos sportverseny diákolimpia.

**Az iroda:**

* segítette, koordinálta a szombathelyi székhelyű sportszervezetek aktuális ügyeit, valamint tájékoztatta az aktuális további pályázatokról a sportszervezetek vezetőit.
* folytatta a 2024. évre tervezett szabadidősport rendezvények, versenyek lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott. A szabadidősport sportrendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósulnak meg.
* lebonyolította a Szombathely Város Tenisz Csapatbajnoksága eredményhirdetését.
* megkezdte a II. Szombathelyi Vállalati Teremlabdarúgó Torna előkészítő szervezését.
* folytatta a XXXVIII. Szilveszter Teremlabdarúgó Torna előkészítő szervezését.
* folytatta a 2024. évre tervezett Diáksport versenyek, rendezvények lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott. A diáksport rendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósulnak meg.
* szervezésében került lebonyolításra a Diákolimpikonok jutalmazása elnevezésű rendezvény.
* folytatta az óvodai és iskolai úszásoktatás 2024. évi őszi turnusának szervezését és lebonyolítását.
* szervezésében került lebonyolításra a Kábítószerügyi Egyeztető Fórum.
* szervezésében került lebonyolításra a Városi Gólyaavató elnevezésű rendezvény .
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat.
* megkezdte a Sportkarácsonyi Ünnepség előkészítő szervezését.
* megkezdte a 2025. évi Nemzetközi Diákjátékok előkészítő szervezését.
* megkezdte a Városi Sítábor előkészítő szervezését.

**Szociális és Lakás Iroda:**

**2024. november 12-től 2024. december 4-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 12 |
| Adósságkezelés | 0 |
| Átmeneti támogatás | 97 |
| Krízis támogatás | 127 |
| Rendszeres gyógyszertámogatás | 13 |
| Temetési segély | 3 |
| Fűtési támogatás | 22 |
| Rendszeres gyermekvédelmi támogatás | 21 |
| Hátrányos helyzet megállapítása | 17 |
| Önkormányzati lakásban lakók lakbértámogatása | 87 |
| Nem önkormányzati lakásban lakók bérleti díj támogatása | 17 |
| Piaci vásárlási utalvány | 59 |
| Szén-monoxid érzékelő vásárlásához nyújtott támogatás | 49 |
| Közlekedési támogatás | 34 |
| Személyi térítési díj mérséklése | 5 |
| Speciális diétához támogatás | 1 |
| **Összesen** | **564** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság a 2024. novemberi ülésén 12 család részére lakáshasználatuk meghosszabbításáról döntött, 6 család rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

Közösségi Bérlakás Rendszerben nyilvántartott ingatlanok bérbeadása:

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2024. november hónapban 2 ingatlan bérbeadására került sor a KBR rendszerében.

A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet 2025. január 1. napjától az alábbiak szerint kerül módosításra:

- A bérlakás-állománnyal kapcsolatos önkormányzati és kezelői feladatok áttekintését követően, a 217/2024. (IX.26.) Kgy. sz. határozat alapján 2025. január 1. napjától a bérlakások kezelésével kapcsolatos feladatok kerülnek beintegrálásra a Polgármesteri Hivatal szervezetébe. A feladatmegosztásra tekintettel volt szükséges a lakásrendeletben meghatározott, a bérlakások bérbeadásával, kezelésével kapcsolatos szabályok módosítása.

A megjelenő igényekhez történő alkalmazkodás, továbbá a bérlakás állományon belüli mobilitás elősegítésére tekintettel a jelenlegi bérlakáscserére vonatkozó rendszer kerül kibővítésre a minőségi csere alapján történő bérbeadás jogcímének bevezetésével.

A rendelet által szabályozott, bérlakásokkal kapcsolatos eljárások döntési jogkörei kerülnek át polgármesteri hatáskörből a Szociális és Lakás Bizottság hatáskörébe, ezzel is elősegítve, hogy a lakásügyekkel foglalkozó bizottság a bérlakás-állományra vonatkozóan széles körű érdemi információkkal rendelkezzen.

**A Közgazdasági és Adó Osztály 2024. novembertől– 2024. decemberig tartó beszámolási időszakra vonatkozóan a következő tevékenységeket látta el:**

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

**Beszámoló az Adókivetési és az Adóvégrehajtási és Könyvelési Iroda tevékenységéről**

**Adókivetési Iroda:**

Az Országgyűlés az egyes adótörvények módosításáról szóló 2024. évi LV. törvénnyel elfogadta a helyi adókról szóló 1990. évi C. törvény (a továbbiakban: Htv.) 2025. január 1. napjától hatályba lépő módosításait.

A módosítás kiegészíti, illetve pontosítja az építményadó alóli mentesülés eseteit.

A Htv. 13.§ d) pontja értelmében mentes az építményadó alól a helyi emléknek vagy nemzeti emléknek minősülő műemléki védelem alatt álló épület a szerzés évében és az azt követő három évben. A mentesség ingatlanonként számított támogatástartalma – az uniós csoportmentességi rendelet ide vonatkozó jogcímét figyelembe véve – nem haladhatja meg a 100 millió eurónak megfelelő forintösszeget azzal, hogy magánszemély tulajdonos esetén ez a korlát nem alkalmazandó.

A Htv. 13.§ e)pontja értelmében mentes az építményadó alól az ingatlan-nyilvántartási állapot szerint állattartásra vagy növénytermesztésre szolgáló építmény vagy az állattartáshoz, növénytermesztéshez kapcsolódó tároló építmény (pl. istálló, üvegház, terménytároló, magtár, műtrágyatároló), feltéve, hogy az építményt az adóalany rendeltetésszerűen állattartási, növénytermesztési tevékenységéhez kapcsolódóan használja. A földhivatalok eltérő nyilvántartási gyakorlata miatt – további rendeltetési jellegre való bontás hiányában – az adómentességhez szükséges ingatlan-nyilvántartási állapothoz kötődő feltétel nem minden esetben teljesül. Ezért 2025-től az adómentesség az építmény fekvése szerint illetékes mezőgazdasági igazgatási szerv által kiadott hatósági igazolással is igénybe vehető.

2025-től megszűnnek a helyi iparűzési adót érintően kialakított különleges gazdasági övezetek. A gazdasági övezethez tartozó vállalkozás vármegyei adókötelezettsége 2024. december 31-ig áll fenn, 2025-től a vállalkozás helyi iparűzési adó-kötelezettsége az adott települési önkormányzatnál keletkezik. A megszűnő övezethez kapcsolódó vállalkozási adatokat az adóhatóság átadja az önkormányzatnak.

Az állami adóhatóság a Htv. 42/E. §-a alapján naponta, elektronikus úton megküldi az Art. 1. számú melléklet 1. pontja szerinti adatokat az adózó székhelye szerinti önkormányzati adóhatóság, valamint azon telephelyei szerinti önkormányzati adóhatóságok részére, amely telephelyeket az adózó bejelentette. 2025-től szűkül az állami adóhatóság által az önkormányzati adóhatóságnak megküldött adatok listája. A módosítás kivesz a listából néhány olyan adatot, amelyek az önkormányzati adóztatás szempontjából nem relevánsak.

**Adóvégrehajtási és Könyvelési Iroda:**

Az iroda az adótartozások behajtásával kapcsolatos előkészítő feladatok után (hátralékos lista, kimutatások készítése) a fizetési kötelezettségüket nem teljesítő adózókat felszólítja a tartozásuk rendezésére. A befizetés elmaradása esetén az ügyintéző intézkedik a végrehajtási eljárás megindításáról. Adóvégrehajtási cselekményként hatósági átutalási megbízás (inkasszó) benyújtására, munkabérre és egyéb járandóságra történő letiltásra, továbbá ingatlan végrehajtás során az ingatlanvagyonra történő jelzálogjog, illetve végrehajtási jog bejegyzésére kerülhet sor.

Az adók módjára behajtandó köztartozások tekintetében az ügyintéző gondoskodik a tartozás előírásáról, nyilvántartásáról és behajtásáról.

Az iroda naprakészen ellátja a felszámolási-, csőd és végelszámolási eljárásokkal és a hitelezői igények kezelésével, valamint a kényszertörlési eljárás során a követelések bejelentésével kapcsolatos teendőket.

Az iroda gondoskodik az önkormányzati adószámlákra érkező befizetések számlakivonatainak folyamatos, naprakész könyveléséről. Továbbá ellátja a könyveléssel kapcsolatos átutalási, kiutalási, átvezetési, jelentési, zárási feladatokat.

Az iroda külön jogszabályokban meghatározott esetekben vagyoni bizonyítványt, illetve Szombathely város illetékességi területén elhelyezkedő ingatlanok értékéről adó- és értékbizonyítványt állít ki. 2024. november hónapban 1 db megkeresés érkezett vagyoni bizonyítvány kiállítására. Hagyatéki eljárásban, végrehajtási eljárásban, illetve gyámügyi eljárásban történő felhasználás céljából összesen 67 db ügyben végzett az iroda ingatlan értékbecslést és ügyenként egy vagy több ingatlanról állított ki adó- és értékbizonyítványt a megkeresők részére.

A **Főépítészi Iroda** az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtottak tájékoztatást az ügyintézők. A lakossági gázártámogatáshoz jegyzői hatósági bizonyítványokat állított ki az iroda. Részt vett a Területi Építészeti Tervtanács ülésein és véleményezte az Országos Építészeti Tervtanács által megküldött tervdokumentációkat. Előterjesztést készített a Közgyűlés decemberi ülésére az építészeti tervtanácsról szóló rendelet megalkotása érdekében.  A telekalakítási eljárásokhoz a magyar építészetről szóló, október 1. napjától hatályos törvényi rendelkezés értelmében a településrendezési követelményekről az iroda tájékoztatásokat állított ki.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról.

Kihirdetésre kerültek a digitális államról és a digitális szolgáltatások nyújtásának egyes szabályairól szóló 2023. évi CIII. törvény végrehajtásáról szóló kormányrendeletek. Ennek részeként többek között módosult a központi címregiszterrel kapcsolatos szabályozás. A digitális szolgáltatások, a digitális állampolgárság szolgáltatások és támogató szolgáltatások részletes műszaki követelményeiről szóló 322/2024. (XI.6.) Korm. rendelet meghatározta a Központi címregiszterre vonatkozó szabályokat, egyidejűleg hatályon kívül helyezte a központi címregiszterről és a címkezelésről szóló 345/2014. (XII.23.) Korm. rendeletet. A hatáskör meghatározásáról a digitális állam megvalósításához kapcsolódó egyes szervezetek kijelöléséről szóló 320/2024. (XI.6.) Korm. rendeletben került sor, az eljáró hatóság továbbra is a jegyző.

Az **Általános Hatósági Iroda** 2024. november havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2024. november 1-30. között az alábbi új anyakönyvi események történtek:

* születés anyakönyvezése: 127
* házasságkötés: 29
* haláleset anyakönyvezése: 176

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2024. november 1-30. között a bejegyzett események száma az alábbiak szerint alakult:

* születési események és ehhez kapcsolódó változások: 417
* házassági bejegyzések és ehhez kapcsolódó változások: 130
* halotti bejegyzések: 17

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2024. november hónapban 9 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A házasságkötések mellett a rendezvényszervezők részt vettek a 2024. november 1. napján a Halottak napja alkalmából a Jáki úti temetőben tartott városi megemlékezés szervezésében.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2024. november 1-30. között 91 ügyben indult meg a hagyatéki leltározás, összesen 958 irat került iktatásra ezen eljárásokban.

Az Iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos bejelentések és kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló bejelentések és kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett bejelentéseket és kérelmeket egyeztetik az ügyfelekkel, bizonyos esetekben hiánypótlásra kerül sor.

2024. november hónapban összesen 90 bejelentés és kérelem érkezett:

* 61 kereskedelmi tevékenységgel kapcsolatos bejelentés és kérelem;
* 17 kereskedelmi és kulturális célú közterület-használati kérelem;
* 7 szálláshely szolgáltatási tevékenységgel kapcsolatos bejelentés és kérelem;
* 3 teleppel kapcsolatos bejelentés és kérelem;
* 2 rendezvénytartási kérelem.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé. Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Továbbá a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet, valamint az ellenőrzési tervben foglaltak alapján végzi a nyilvántartásba vett szálláshely-szolgáltatók hatósági ellenőrzését. Ennek keretében ellenőrzésre kerülnek a szálláshely-szolgáltatók és a vendéglátó üzletet üzemeltetők Nemzeti Turisztikai Adatszolgáltató Központ (NTAK) felé történő regisztrációs és rendszeres adatszolgáltatási kötelezettségének teljesítése is. 2024. november hónapban a vendéglátó üzletek NTAK-ellenőrzésére összesen 412 esetben került sor.

Az iroda *hatósági ellenőre* bejelentések alapján – esetenként a társszervekkel közösen – végzi a zenés, táncos rendezvények, valamint zeneszolgáltatást nyújtó kereskedelmi és vendéglátó üzletek éjszakai ellenőrzését és megteszi a szükséges intézkedéseket, annak érdekében, hogy az üzletek által kibocsátott zaj ne érje el a veszélyes mértékű környezeti zaj szintjét és a hatásterületen élő lakosság nyugalmát ne zavarja. 2024. novemberben 6 esetben került sor zenés, táncos rendezvények, valamint vendéglátó üzletek éjszakai ellenőrzésére.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2024. november hónapban 4 új bejelentés érkezett a jegyzőhöz állatvédelmi ügyben. Ebben az időszakban 5 állatvédelmi hatósági ügyben született határozat, amelyekben figyelmeztetés szankció, meghatározott munkára kötelezés, valamint állattartás megtiltása került alkalmazásra az állatvédelmi jogszabályok megsértése miatt.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2024. november hónapban 1 új eljárás indult, a folyamatban lévő ügyek közül 1 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2024. november hónapban a Közterület-felügyelet bejelentése alapján 4 esetben indult eljárás. A folyamatban levő ügyek közül 2024. november hónapban 4 közigazgatási eljárás zárult le határozathozatallal.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2024. november hónapban összesen 112 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2024. november hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2024. november | 290 | 79 | 75 |

Fentieken túl Szent Márton-kártya kiadására pedig 2024. november hónapban 33 esetben került sor az ügyfélszolgálati ügyintéző által.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előkészíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szervezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző emellett ellátta az alábbi feladatokat:

* Részt vett a 2024. november 7-én megtartásra kerülő Külső Védelmi Terv teljes körű gyakorlatának előkészítésében, szervezésében. A gyakorlat során először drónos élőkép kapcsolat került kialakításra a helyszínek – a gyakorlat helyszíne, a MEDOSZ Kft. (Szombathely, Pálya u. 5.) környéke, valamint a vezetési törzs (Szombathely, Kossuth Lajos u. 1-3., Nagyterem) – között.
* Közreműködött a november 19-én, az esti órákban a Szombathely, Fény utca 3. szám alatti ház égése miatti lakosságvédelmi intézkedések megtételében.
* November 21-én részt vett a Helyi Védelmi Bizottság ülésén.

A Hatósági Osztályhoz tartozó **Közterület-felügyelet** 2024. november 1-30. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 154 db lakossági bejelentés érkezett. A lakossági bejelentések a Közterület-felügyelet felé 136 esetben telefonon, 17 esetben elektronikus úton, 1 esetben személyesen történtek.

A Szombathelyi Rendőrkapitányság hivatalos megkeresésére 14 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 3 esetben alkalmazott hangszórón keresztül figyelmeztetést, valamint 7 esetben alkalmazott feljelentést. 80 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 2 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 25 esetben, a SZOVA NZrt., valamint a SZOMPARK Kft. 1-1 esetben kért segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 289 esetben alkalmazott szabálysértések észlelése esetén figyelmeztetést, 15 esetben helyszíni bírságot, továbbá 76 esetben a gépjármű üzembentartójának távollétében helyszíni bírságot szabtak ki. 62 esetben alkalmaztak feljelentést és 1360 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 35 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2024. november hónapban az alábbi intézkedéseket alkalmazták:

|  |  |  |  |  |  |
| --- | --- | --- | --- | --- | --- |
| **Intézkedések fajtája** | **Figyelmeztetés** | **Helyszíni bírság** | **Távolléti helyszíni bírság** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 388 | 11 (173.000,- Ft) | 78 (1.488.200,- Ft) | 2 | 8 feljelentés |
| **Közrend elleni szabálysértések** | 34 | 7 (396.500,- Ft) | 0 | 5 | 0 |

A járőrszolgálat által mobiltelefonos applikáción keresztül összesen 18 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések száma is szinten vannak tartva. A városban található szolgáltatóházak, valamint azok környékei továbbra is kiemelt területként kerültek kezelésre. Továbbá november hónapban a Közterület-felügyelet fokozott ellenőrzést hajtott végre a Derkovits-lakótelepen.

Az elmúlt időszakban is folyamatos a Fő tér, valamint az Éhen Gyula tér fokozott közbiztonsági ellenőrzése a rendőrhatósággal közösen együttműködve. A fokozott ellenőrzés célja a rendbontó magatartást tanúsító csoportok felderítése, intézkedés alá vonása, valamint a hajléktalan életmódot folytató személyek jogellenes magatartásának felszámolása.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 3 esetben kezdeményeztünk közigazgatási hatósági eljárást a Vas Vármegyei Kormányhivatal felé. Redmine rendszeren történő jelzés 4 esetben történt.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2024. november havi tevékenységéről az alábbiakban számolok be:

|  |  |
| --- | --- |
| **2024. november 1-30.** | **db** |
| 2024. november 1. napján a telepen lévő ebek száma | 14 |
| Közterületen befogott eb | 2 |
| Állatvédő szervezettől átvett eb | 0 |
| Rendőrségi eljárásban bekerült eb | 0 |
| Hatósági megfigyelés alatt lévő eb | 0 |
| A telepről a gazdának átadott eb | 2 |
| Örökbeadott eb | 1 |
| Közterületen befogott, az állatkórháznak átadott eb | 1 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 0 |
| Lakossági bejelentésre közterületen keresett, de meg nem talált kóbor eb | 3 |
| Ebtetem | 2 |
| Egyéb állattetem (galamb, sün, macska, patkány stb.) | 10 |
| 2024. november 30. napján a telepen lévő ebek száma | 13 |

1. Egyéb feladatok

*Forgalomra alkalmatlan gépjárművek:*

|  |  |
| --- | --- |
| Észlelt gépjárművek száma: | 53 db |
| * rendszámmal ellátva | 37 db |
| * rendszám nélküli, regisztrációs matricával ellátva | 4 db |
| * rendszám nélküli, nem beazonosított | 7 db |
| * rendszám nélküli, Magyarországon nem került regisztrálásra, nem található a nyilvántartásban | 5 db |
| Elszállított gépjárművek száma: | 3 db |
| * rendszámmal ellátva | 1 db |
| * rendszám nélküli, egyéb azonosítóval beazonosítva | 1 db |
| * rendszám nélküli, Magyarországon nem került regisztrálásra, nem található a nyilvántartásban | 1 db |
| Ideiglenes kivonási kérelmek száma: | 3 db |
| Közigazgatási hatósági eljárások kezdeményezése: | 3 db |
| Büntető feljelentések száma: | 2 db |

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 7 esetben kezdeményeztünk közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2024. november hónapban megindított új közigazgatási hatósági eljárások | 38 db |
| 2024. november hónapban meghozott határozatok száma | 62 db |
| * ebből közigazgatási szankciók száma | 41 db |
| * figyelmeztetések száma | 41 db |
| * közigazgatási bírságok száma, összege | 0 db |
| * a jogsértés el nem követését megállapító határozatok száma | 21 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 3 esetben forgalomra alkalmatlan gépjármű közterületen történő engedély nélküli tárolása, valamint 3 esetben közterület-használati hatósági engedély hiánya miatt kezdeményezte közigazgatási hatósági eljárás indítását.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába 2024. november hónapban 2 esetben kezdeményezett, 1 esetben lopás, 1 esetben garázdaság bűncselekmény elkövetésének alapos gyanúja miatt.

*Biztosítási feladatok:* A munka- és rendezvénybiztosítások 2024. november hónapban az alábbi napokon kerültek végrehajtásra:

* november 1. – a halottak napja alkalmából tartott városi megemlékezés biztosítása, Jáki úti temető;
* november 5. – parkolóhelyek tisztításának biztosítása, Szűrcsapó utca 2. előtti parkoló;
* november 6. – parkolóhelyek tisztításának biztosítása, Szűrcsapó utca 4-6. közötti parkoló;
* november 7. – részvétel a Külső Védelmi Terv gyakorlaton.

A **Városüzemeltetési és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a projektek közbeszerzési munkarészeinek ellenőrzési eljárásaiban.

A Közbeszerzési Hatóság Elnöke a Közbeszerzési Döntőbizottság előtt hivatalból jogorvoslati eljárást kezdeményezett önkormányzatunk és az MMS One Zrt. ”felszámolás alatt” ajánlattevő ellen a Képtár eszközbeszerzés IV. tárgyában lefolytatott közbeszerzési eljárás eredményeként megkötött szerződés teljesítésével kapcsolatosan feltételezett jogsértés miatt. A Közbeszerzési Döntőbizottság a jogorvoslati eljárást 2024. szeptember 6. napján megindította.

A nyilatkozatok és észrevételek a Döntőbizottság végzésének megfelelően meghatalmazott jogi képviselő útján 2024. szeptember 11. napján benyújtásra kerültek. A Döntőbizottság az ügyet tárgyalás tartása nélkül bírálja el, az ügyintézési határidő hatvan nap. 2024. november 11. napján a határidő 10 nappal meghosszabbításra került.

2024. november 28. napján a Közbeszerzési döntőbizottság D.560/10/2024. számú határozatában önkormányzatunkkal, mint ajánlatkérővel szemben 250.000,- Ft, azaz kettőszázötvenezer forint bírságot szabott ki. A bírság összegét a határozat kézbesítésétől – 2024. november 28. – számított 15 napon belül kell megfizetni.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Új bölcsőde építése Szombathely Szentkirály városrészen- eszközbeszerzés II. (megismételt eljárás)** | A Közbeszerzési Bíráló Bizottság 2024. október 24. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 17/2024. (X.24.) sz. KBB határozatában elfogadott. A közbeszerzési eljárás nyertes ajánlattevője a KELET-TANÉRT Kft., székhelye: 4551 Nyíregyháza, Fő utca 53.,  második helyezett a HOR Zrt., székhelye: Budapest, Péterfy Sándor utca 7. fsz. 1. ajtó.  A szerződés 2024. november 5. napján a KELET-TANÉRT Kft-vel aláírásra került, a szerződés teljesítése folyamatban van. |
| 2. | **Villamos energia beszerzése SZMJV Önkormányzata, a Savaria Városfejlesztési Kft, a közvilágítás, valamint a Polgármesteri Hivatal részére 2025. évre - központosított beszerzés keretében** | Az eljárás a KEF elektronikus felületén lezárult.  A Közbeszerzési Bíráló Bizottság 2024. december 4. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 22/2024. (XII.4.) sz. KBB határozatában elfogadott.  A közbeszerzési eljárás nyertes ajánlattevője az 1. rész: **Intézményi célú villamosenergia** beszerzése vonatkozásában: **MVM Next Energiakereskedelmi Zrt.** székhelye: 1081 Budapest VIII. kerület II. János Pál pápa tér 20.  2. rész: **Közvilágítás célú villamosenergia** beszerzése vonatkozásában: **MVM Next Energiakereskedelmi Zrt.** székhelye: 1081 Budapest VIII. kerület II. János Pál pápa tér 20. |
| 3. | **Zárt csatorna fedlapok, víznyelőrácsok cseréje** | A Közbeszerzési Bíráló Bizottság 2024. október 24. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 20/2024. (X.24.) sz. KBB határozatában elfogadott.  A közbeszerzési eljárás nyertes ajánlattevője a „SZKENDÓ”Kft., székhelye: 9700 Szombathely, Mérleg u. 2.  A szerződés 2024. december 3. napján aláírásra került. |
| 4. | **Szerver, storage, operációs rendszer beszerzése II.** | A Közbeszerzési Bíráló Bizottság 2024. december 4. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 21/2024. (XII.4.) sz. KBB határozatában elfogadott. A közbeszerzési eljárás nyertes ajánlattevője a WSH Számítástechnikai, Oktató és Szolgáltató Kft. székhelye: 1117 Budapest, Budafoki út 97. |
| 5. | **Új bölcsőde építése Szombathely Szentkirály városrészen- eszközbeszerzés I.** | Az eljárás utóellenőrzése folyamatban van, melynek keretében a MÁK 2. számú hiánypótlási felhívására a hiánypótlás benyújtásra került, 2024. október 4-én. |

A **Beruházási Iroda** vezetője az alábbi tájékoztatást adja az iroda munkájáról:

**TOP PLUSZ-1.3.1-21-VS1-2022-00001 azonosítószámú „Szociális alapszolgáltatások fejlesztése”** című pályázat keretében a Szombathely, Pozsony utca 47. szám alatti ingatlanon (hrsz. 7685) meglévő idősek nappali otthona átalakítása és bővítése, valamint autizmussal élők nappali ellátását biztosító otthon létesítése:

A megalapozó dokumentum (MAD) műszaki tartalmának összeállításában részt vett az iroda; koncepcionális vázlatrajzot, helyszínrajzot és helységlistát készített. Az áprilisi közgyűlésre az előterjesztés műszaki tartalmát összeállította. Közgyűlés elfogadta a MAD benyújtását. Az anyag összeállítását követően 2024. augusztus 12-vel a projektmenedzser benyújtotta a MAD-ot. A Magyar Államkincstár a támogatási kérelmet jogosultsági szempontok alapján megvizsgálta, mely megfelelt a kritériumoknak, a tartalmi értékelés megkezdődött.

**Vadvirág utca felújítása**: Az Úttársaság beszerezte a kivitelezőt, az útépítési munkákat a nyertes Melioráció Kft. végezte, a kivitelezés befejeződött, a műszaki átadás-átvételi eljárás 2024. november 13-án megkezdődött. Támogatási szerződés összegének módosítása a beérkezett kérelem alapján - a műszaki ellenőr költségének 50 %-kal történő növelése - folyamatban van. Aktiválásra megküldte az iroda a Közgazdasági és Adó Osztály Pénzügyi Irodájának.

**SECAP:** A dokumentáció elkészítéséhez adatkérés érkezett a készítőtől két témában: megnevezni a 2021-2024 időszakban futó azon pályázatokat, melyekben támogatási feltételként előírják, hogy az érintett projekt szerepeljen a SECAP-ban. Ezt a Vagyongazdálkodási és Városfejlesztési Iroda segítségével készítette el Beruházási Iroda. Másik kérdéskör: a 2021-2024 időszakban tervezett és ténylegesen megvalósult szociális jellegű projektek; lakásprogramok, bérlakás építési, illetve felújítási projektek, melyek a bérlők energiaköltségeinek csökkentését, energiaszegénység enyhítését eredményezték (nyílászárócsere, homlokzati hőszigetelés, födémhőszigetelés, épületgépészeti rendszerek felújítása), ennek kigyűjtését a SZOVA NZrt. bevonásával végeztük. A nyertes Bozzay Balázs egyéni vállalkozó lett, a szerződéses határideje 2024. november 2-án lejárt, a teljesítés ellenőrzése folyamatban van. Az előzetes dokumentációt prezentáció formájában bemutatta a vállalkozó a területért felelős vezető tisztségviselőknek.

**TOP Plusz program - Bölcsődék fejlesztése Szombathelyen**

A projektmenedzser a támogatási kérelemhez elkészítette a megalapozó dokumentumot és megküldte szakmai véleményezésre, melyet szakmai átnézés után véleményezett az iroda és november végén visszaküldésre került.

**TOP Plusz program - Egészségügyi alapellátás fejlesztése**

A projektmenedzser a támogatási kérelemhez elkészítette a megalapozó dokumentumot és megküldte szakmai véleményezésre, melyet szakmai átnézés után véleményezett az iroda és november végén visszaküldésre került.

**TOP Plusz program - Gyermekjóléti és szociális alapszolgáltatások fejlesztése**

A projektmenedzser a támogatási kérelemhez elkészítette a megalapozó dokumentumot és megküldte szakmai véleményezésre, melyet szakmai átnézés után véleményezett az iroda és november végén visszaküldésre került.

**TOP Plusz program - Óvodafejlesztések Szombathelyen**

A projektmenedzser a támogatási kérelemhez elkészítette a megalapozó dokumentumot és megküldte szakmai véleményezésre, melyet szakmai átnézés után véleményezett az iroda és november végén visszaküldésre került.

**TOP Plusz program – Belterületi utak fejlesztése**

A meghatározott, megkapott fejlesztési igények helyszíni felmérését, szakmai vizsgálatát elvégezte az iroda, a javasolt műszaki tartalmakat összeállította és tisztségviselői jóváhagyással a projektmenedzseri feladatokat ellátó Savaria Városfejlesztési NKft.-nek megküldte. A vezetők által kiválasztott elemek alapján összeállított projektcsomagokhoz kapcsolódó, támogatás iránti kérelemhez szükséges további műszaki dokumentációk összeállítását végezi.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** A bölcsőde kivitelezési munkái befejeződtek, a műszaki átadás-átvételi eljárás lezárult 2024. november 12-én. A forgalomba helyezési engedély beszerzését elvégezte az iroda, mely Önkormányzat részére kiadásra került. A használatbavételi engedély iránti kérelem benyújtásáról is gondoskodott és 2024. december 2-án a használatbavételi engedélyt is megkapta az épület. A bölcsődei eszközbeszerzésekhez kapcsolódóan az 1. részajánlati kör tekintetében a Kelet-Tanért Kft.-vel, a 2. részajánlati kör tekintetében a TTR Kft.-vel, a 3. részajánlati kör tekintetében pedig a Procomp Kft.-vel kötött az Önkormányzat szerződést. Az 1. és 2. részajánlati kör tekintetében az eszközszállítás megkezdődött, folyamatban van. A Procomp Kft. az informatikai eszközöket és dokumentumokat hiánytalanul leszállította, beüzemelte. Desits Zoltán, az Informatikai Iroda vezetőjének közreműködésével az informatikai eszközök átadásra kerültek az EBI-nek. A projekt megvalósítás során előírt együttműködési és adatszolgáltatási kötelezettséget az előre meghatározottak szerint teljesítette az iroda. A Családbarát Magyarország Központ felé a havi adatszolgáltatást és a Lechner Nonprofit Kft. felé az előzetesen megadott időpontokban kért adatszolgáltatásokat határidőre megküldte.

**Létesítményi, intézményi karbantartások, felújítások**:

* AGORA inverter cseréje megtörtént intézményi finanszírozásból, karbantartási megállapodás 2024. évre vonatkozó teljesítésigazolása folyamatban van.
* Közterületen levő növényzet miatt károsodott kerítés (Zsidó Hitközség, Szombathely Batthyány tér 9. sz. alatti ingatlannal határos) helyreállítás építési munkáira indikatív árajánlatokat kért az iroda. A beérkező árajánlatok feldolgozása után - vezetői döntés értelmében - nincs fedezet a kerítés helyreállítására. A növényzet rendezése és a törmelék elszállítása iránt intézkedett az iroda.

**Bartók Béla körúton lévő Perint-patak híd**

A híd fővizsgálatára indikatív ajánlatot szerezett be az iroda, majd a közgyűlési döntés értelmében a híd műszaki állapotának meghatározása érdekében a híd fő- és célvizsgálatára vonatkozó közbeszerzési eljárás előkészítését végzi.

**Szombathely Tömjénhegy utcai útfelújítás**

Munkaterület átadás-átvételi eljárás 2024. november 18-án megtörtént, a kivitelező Terra-Mix Kft. a munkálatokat megkezdte. Csapadékvíz-elvezetés kialakítása folyamatban van, a földmű tükör és a remix eljárás elvégzésre került.

**11-es Huszár út és Lovas utca összekötését biztosító út építése**: Az engedélyezési és kiviteli tervek elkészítésére vonatkozóan versenyszabályzat szerinti ajánlattételi felhívás kiküldésre került. A beérkezett ajánlatok kiértékelése megtörtént, a tervezési feladatokra vonatkozó szerződés megkötésre került, a terveket a Westber Kft. készíti, a teljesítés szerződés szerint zajlik. A tervezési folyamatok elősegítése érdekében a csapadékvíz elvezetésének megoldása miatt egyeztetést hívott össze az iroda.

**„Jedlik Ányos Terv- Elektromos töltőállomás alprogram helyi önkormányzatok részére"** megnevezésű, GZR-T-Ö-2016-0070 azonosítószámú **pályázat keretében megvalósított elektromos-autó töltőállomások/berendezések** fenntartási időszaka lejárt, a záróbeszámoló készítését végzi az iroda. A fenntartási időszak utáni üzemeltetésre, karbantartásra vonatkozó feladatok elvégzésére indikatív árat kért be.

**Villamos energia beszerzés**:

- Az Önkormányzat, a Polgármesteri Hivatal, valamint a Savaria Városfejlesztési Nonprofit Kft. 2025. évi villamos energia beszerzéséhez szükséges műszaki és egyéb dokumentumokat összeállította az iroda és a Közbeszerzési Irodának átadta 2024. szeptember 6-án. A Központi Közbeszerzési Portálon megjelent a felhívás, kiegészítő tájékoztatás kérésekre a válaszokat megadta a Beruházási Iroda, a bontási jegyzőkönyv kiküldésre került. Bíráló bizottsági döntést követően a szerződéskötés előkészítését végzi.

- Az adatszolgáltatás és a hiányzó adatok bekérése, POD azonosítók egyeztetése folyamatosan zajlik. Az ideiglenes áramvételi helyek kialakításához (Adventi Vásár, Majális, sportrendezvények) és új fogyasztási helyek kiépítéséhez (pl. trafibox, kerékpárút, gyalogos átkelőhelyek) szükséges befogadói nyilatkozatok kérését intézi az iroda és az elosztói engedélyes felé történő igénybejelentéshez adatokat szolgáltat, a jóváhagyásban közreműködik.

- A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra a szerződés szerint. A földkábel tervezése és kivitelezése E.ON Zrt. beruházás keretében valósul meg, a munkák várható befejezése az E.ON Zrt. tájékoztatása szerint 2024. március 31. volt. Az E.ON a munkákat megkezdte, a Galambos Trans Kft. telephelyétől induló vezeték kiépítése zajlik. A további 2 MW igénylése megtörtént.

**A Horizon 2020 programból támogatott, 101003757 számú JUSTNature nemzetközi projekt** keretében a szombathelyi Dési Huber István Általános Iskola épület körüli udvar elkészült. A Szombathely, Hunyadi János úti közpark átalakítási, fejlesztési munkái is befejeződtek, a kivitelező teljesítési határideje 2024. október 26-án lejárt, a műszaki átadás-átvételi eljárás lezárult, a parkot üzemeltetésre átadta az iroda a SzomPark Kft.-nek. Építési napló zárását, földhivatali átvezetést (Százhold park név, ill. beépítetlen területből közparkra), az elkészült létesítmény aktiválását, valamint az eszközökre a biztosítást intézi az iroda.

**1625/2021. (IX.3.) Korm. határozat szerinti + 300 millió Ft támogatás - Zanati kerékpárút fejlesztése projekt:** A kivitelezés befejeződött, a forgalomba helyezési engedélyt a hatóság kiadta, az ingatlan nyilvántartásban történő átvezetéshez szükséges dokumentáció a földmérő által január elején benyújtásra került a Földhivatalhoz (I. lépés), a telekalakítási engedélyezési eljárás (II. lépés) kérelmeinek (3 db) benyújtása július 18-26-án megtörtént. Az 1 éves garanciális bejárást megtartásra került, a hibák kijavítása a kivitelező részére előírásra került. A birtokba adási eljárás előkészítése folyamatban van a Magyar Közút Kht. részére.

**Csaba utca** (Tátika utca ás a Vásártér közötti szakasz 850 m útburkolat és kerékpárút) út **felújításával összefüggésben**

az utca területén lévő 22 kV-os vezetékek kiváltása és utólagos védelme szükséges. A Villkász Kft. a kivitelezési munkákat befejezte, a készre jelentés megtörtént 2024. november 30-án, a műszaki átadás-átvételi eljárás időpontja: december 10.

**Sárdi-ér összekötő út építése**: A tervező beszerzését készíti elő az iroda, a megelőző földhivatali átvezetéseket követően indítható. A termőföld végleges más célú hasznosításához szükséges földmérési munkarészek megrendelésre kerültek. A talajvédelmi terv elkészítésére vonatkozóan az ajánlatkérés megtörtént, a munka megrendelésre került.

**TOP-6.1.5-15-SH1-2019-00002 Ferenczy I. utcai fejlesztés:**

A projekt zárása megtörtént. A támogató által a projektzáráshoz szükséges dokumentumok beszerzése megtörtént.

A Szent Quirinus utca csapadékvíz elvezetésének vízjogi üzemeltetési engedélyezéséhez szükséges dokumentumok (tulajdonosi hozzájárulások) beszerzése akadályba ütközött, - egy tulajdonos hozzájárulását nem tudta beszerezni az iroda -, emiatt kisajátítási eljárás van folyamatban, ennek sikeres lezárulta után indítható újra a vízjogi üzemeltetési engedély megszerzése.

**Selyemrét utca burkolat felújítása:** a kivitelező beszerzésére vonatkozó közbeszerzési eljárás lefolytatásra került, a nyertes Litor Kft.-vel a szerződést előkészítésre és megkötésre került. A műszaki ellenőr beszerzése ugyancsak megtörtént és a műszaki ellenőri munkák megrendelésre kerültek. A Litor Kft. 2024. október 3-án megkezdte a munkákat. A műszaki átadás-átvételi eljárás 2024. november 22-én lezárásra került.

**Garanciális munkák:**

* A Weöres Sándor Óvoda garanciális jellegű vizesedési problémái és a hátsó alu ajtó javítása érdekében az Inter Alp Kft.-vel felvette az iroda a kapcsolatot. Hiba elhárítása megtörtént, a kivitelező tájékoztatása szerint újabb vizesedési probléma nem jelentkezett, a burkolat végleges helyreállítására felszólította az iroda a kivitelezőt.
* Az Aréna óvodában az 1. emeleti mosdóban történt beázás javítása a műszaki ellenőr felügyelete mellett zajlik, a munkákra megbízást a GAMESZ ad.
* A Vásárcsarnokban felmerülő garanciális problémákat az üzemeltető jelezte, melyet továbbított az iroda a kivitelezőnek, aki a javításokat folyamatosan végzi. (Ablakmotor csere, nyílászárók, dilatációk folyamatos javítása.)
* Oladi Szakközépiskola energetikai felújításához kapcsolódó garanciális szemlére 2024. november 13-án került sor. A műszaki ellenőr által felvett hibalista szerinti hibák javítására a kivitelezőt felszólította az iroda.

**Tervezések:**

* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A Beruházási Iroda a vízjogi üzemeltetési engedélykérelem benyújtásáról gondoskodott, a tervező szeptember 25-ével benyújtotta hatósághoz. Az eljáró Vizügyi hatóság által kiírt HP teljesítése 2024. 11. 05-én megtörtént, az azóta eltelt időben visszajelzés nem érkezett.
* Szombathely város területén 3 helyszínen (Markusovszky Lajos utca 5-8. szám között, Ernuszt u. és Komlósi F. u. között, és a Körmendi úton) új gyalogátkelőhelyek tervezését megrendelte az iroda. A munkaközi tervek értékelése és a helyszíni egyeztetések megtörténtek. Vezetői jóváhagyást követően benyújtásra kerültek az engedélyes tervek a hatóság felé és megindult az engedélyezési eljárás. A határozat véglegessé vált, a kiviteli tervek elkészültek.
* Tartószerkezeti szakértői vélemény alapján a Városháza épület tartószerkezeti felújításának tervezői feladataira vonatkozó beszerzést készíti elő az iroda. A tervezői ajánlattételi felhívásra nem érkezett be ajánlat.

**Adatszolgáltatások, jelentések, szakmai vélemények készítése:**

* A közbeszerzési eljárások teljesítéséhez tartozó adatszolgáltatások teljesítése a Közbeszerzési Iroda felé folyamatos a kivitelezésekkel összefüggésben.
* A nemzetgazdasági szempontból kiemelt ügyekről jelentés készítése és megküldése a Vas Vármegyei Kormányhivatal részére folyamatos, minden hónap végén elvégzi az iroda.
* OSAP adatszolgáltatás is rendszeres, folyamatosan végzi az iroda és határidőben benyújtásra kerül.

**Projekt indikátorok stabilizálása:** Az akciólista elkészült, a kritériumok begyűjtése befejeződött. Az érintett felekkel az egyeztetés megtörtént. A verifikációs és validációs folyamatok átdolgozásra kerültek, jelenleg az operatív tevékenységek átdolgozását végzi az iroda. Összesítve az alábbi validációs nyilatkozatok érkeztek be eddig: AGORA központ, Neumann János Általános Iskola, Margaréta, Hétszínvirág, Maros, Pipitér Óvodák, Oladi Szakgimnázium és Szakközépiskola. Három helyen van szükség javításra, mely jelenleg folyamatban van: Napsugár és Micimackó Óvoda, valamint az AGORA esetén szükséges eszközcsere/-javítás. A költségek finanszírozására várhatóan a biztosítási káresemény körében kerül sor. A meghibásodások okairól elkészültek a szakvélemények. Az érintett szervezetek a biztosítók visszajelzése alapján hozzák meg a pénzügyi döntéseket. A Beruházási Iroda kooperatív módon, műszaki javaslatokkal segíti a folyamatot azoknál az intézményeknél, ahol erre igény van.

**Panda, energetikai adatgyűjtő rendszer:** A Panda adatgyűjtő rendszerrel kapcsolatban 6 video/telefon konferencia zajlott a novemberi hónapban. Ebből 2 fejlesztői, 2 marketing, 2 pedig értékelő céllal történt. Az értékelés és a visszajelzések alapján a Beruházási Iroda energetikusa elvégezte az idei év összes rendszerhez kapcsolódó feladatát. A rendszer hatékonyságának növekedése egyértelműen látszik a visszajelzésekből. A rendszer kezelése, fejlesztése a továbbiakban is folytatódik, mivel számos területen még beavatkozás szükséges a kollégánk részéről is. Az egyes rendszerkapcsolati pontok miatt decemberben a kontaktlista frissítésre kerül.

**Energiahatékonysági Kötelezettségi Rendszer (EKR), megtakarítás:** Az iroda már átvizsgálta a 2021, 2022, 2023 évi fogyasztási adatok jelentős részét. Számítások, elemzések alapján meghatározta az adattömböt, melyet érdemes lenne a rendszerben kezelni. Kérésre az adattömbök bővítése 2 munkanapon belül megtörtént (6 táblázat, 482 db cella). Az iroda a rábízott feladatot teljesítette. Az idei évre vonatkozóan, az EKR adta lehetőségek korlátozottak, ennek oka a megváltozott energiajogi környezet.

**Just Climate projekt:** A megbeszéléseken folyamatos a jelenlét, melyeken az energetikus aktívan közreműködik. Sikeresen lezajlottak a workshopok. Az előkészületekben, valamint a körforgás, közlekedés, energetika csoportban, mint műszaki/energetikai szakértő aktívan részt vett az iroda munkatársa. A soron következő egyeztetés megtörtént. Az ABUD mérnökiroda összerakta egy mappába az eddig elkészült feljegyzéseket, valamint egy aláírandó dokumentumot az érdekelt felek további részvételét illetően. Az energetikus kolléga tevékenyen részt vett a dokumentumok átnézésében, véleményezésében és a kapcsolódó videokonferenciákon is. A projekt záródokumentációja elkészült, mely jelentős háttérmunkát igényelt. A projekttel kapcsolatban, „A SECAP-tól a városi klímaszerződésig” címmel hirdettek egy webináriumot, melyen több önkormányzat és civilszervezet volt jelen. A Klímabarát Települések Szövetsége és az ABUD mérnökiroda által szervezett eseményen részt vett az iroda energetikus munkatársa is.

**Lekötött teljesítmények felülvizsgálata, optimalizálás:** Megtörtént a lekötött teljesítmények felülvizsgálata. A statikus számítási módszer alkalmazása befejeződött. Dinamikus lekötött teljesítmény meghatározásra szükséges. A hálózathasználati szerződések megérkeztek az elosztótól. Az érintett ingatlanok műszaki dokumentumainak felülvizsgálata folyamatban van. Első körben megtörtént az Agora és a Savaria Mozi lekötött teljesítményének módosítása, melyben az energetikus kolléga jelentős szerepet vállalt. A soron következő második körben: M8. FHO-F,GYFOG-FÜ. (Egészségügyi Alapellátó, Markusovszky L. u. 8.), POD: HU000110F11-U-ONK-SZHELY-MARKUSOV volt. A GESZ műszakis kollégájának bevonása megtörtént. A módosítási kérelem határidőre elkészült. A módosított hálózathasználati szerződés megérkezett az elosztótól, a költségmegtakarítás 2024. 11. 01.-től folyamatos. Harmadik módosítási körben: POD azonosító: HU000110F11-U-SAVARIA-MUSEUM-SZOM, mely a Smidt Múzeumhoz tartozik. A benyújtás határideje 2024. 11. 30. Az energetikus elkészítette a szükséges kalkulációkat és elküldte javaslatát az illetékes gazdálkodó szervezetnek. (A dokumentum benyújtása megtörtént az elosztó felé.) Párhuzamosan elkezdődött a vonatkozó idősoros grafikonok munkaterületeinek „programozása” az E.ON távleolvasási portálán. A cél: a napi nyomon követhetőség kialakítása, a teljesítmények, az induktív és kapacitív veszteségek mértékének folyamatos monitorozása. (Folyamat státusza: 90%) A negyedik módosítási kör következik, mely a következő fogyasztási helyeket tartalmazza: HU000110F11-U-BOLCSODE-SZHEL-VACI, HU000110F11-U-POG-MEST-HIV-SZHELY, HU000110F11-U-ONKORMANYZAT-SZHELY, HU000110F11-U-ONKORM-SZHELY-RAK--, HU000110F11-U-MUZEUMOK-IG-SZHELY-, HU000110F11-U-VASM-MUZ-SZHELY-PA-. A negyedik körhöz kapcsolódó fogyasztási helyek lekötött teljesítmény módosításából nettó, ~3.298.812 Ft/év megtakarítás várható (minimum). Az idei évben kezdeményezett összes megtakarítás, nettó ~6.436.452 Ft/év (tartalmazza a negyedik kör összegét is).

A **Kommunális Iroda** ellátja a közutak, közterületek, a csapadékvíz-elvezetés üzemeltetésével és fenntartásával, a köztisztasággal, az e-közműegyeztetéssel, lakossági bejelentésekkel kapcsolatos feladatokat.

Fentiek alapján 2024. november 7. és 2024. december 4. napja közti időszakban az **iktatott ügyek száma 556 db**, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása, útcsatlakozások kialakítása, rendezvények) 319 db,
* úthiba 119 db,
* behajtási engedély 14 db,
* telephely igazolások 3 db,
* csapadékvíz-elvezetés 11 db,
* köztisztaság 47 db,
* e-közműegyeztetés 0 db,
* egyéb 43 db.

Állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZrt., Vasi Flóra Kft., Szkendó Kft.).

A SZOVA NZrt. november 11-től a téli készenlétet elrendelte, amennyiben szükséges, a következő időszakban a síkosságmentesítést és a hóeltakarítást elvégzi.

Az önkormányzat kezelésében lévő zárt csatorna fedlapjainak, víznyelőrácsainak szintbeemelésére, javítására vonatkozó szerződés megkötésre került.

SZMJV Önkormányzata kezelésében lévő hidak éves vizsgálatára és hídszemlére vonatkozó indikatív árajánlat alapján a szerződés előkészítése folyamatban van.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az Iroda felé.

A Redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi, valamint a külterületi kiskerti utak burkolatának javítása is megkezdődött. Közlekedési táblák kihelyezése és cseréje, valamint forgalomkorlátozó eszközök kihelyezése folyamatosan történik.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

A **Környezetvédelmi Iroda** vezetője az alábbiakról tájékoztatott:

Az iroda 2024. október 11-től ellátja - többek között - a parkfenntartással, a fakivágással, a játszóterek, szökőkutak, fizetőparkolók üzemeltetésével, a közvilágítással, a helyi közösségi közlekedéssel, a közterület-használati engedélyek kiadásával, a köztemetők fenntartásával, a kéményseprőipari közszolgáltatással, a nem közművel összegyűjtött háztartási szennyvíz begyűjtésével, tűzivíztározók időszakos ellenőrzésével, a rágcsálóirtással, a zajvédelemmel, a szárazelem gyűjtéssel, a természetvédelmi szakhatósági megkeresésekkel, a víz- és szennyvízrekonstrukcióval, vízgazdálkodással, valamint a Környezetvédelmi Iroda hatáskörébe tartozó lakossági bejelentésekkel kapcsolatos feladatokat.

A Szombathelyi Parkfenntartási Kft. (SZOMPARK Kft.) a parkfenntartási feladatokat, mint parkok takarítását, balesetveszélyes fák kivágását, virágágyások ápolását, fűnyírást, szökőkutak üzemeltetését a városi kertész közreműködésével folyamatosan végzi.

A városi szökőkutakat október 23. után leállították, téliesítésük megtörtént. A Szombathelyi Polgárok Kútja teljeskörű felújításához az árajánlatok beérkeztek, a medence átépítésére várja az iroda a megfelelő ajánlatot.

Az Éhen Gyula téri esőkert talaj- és csapadékvízelvezetési munkái és a talajfeltöltés elkészültek. Az évelők beültetése is megtörtént.

A téli metszési terv összeállítása a SZOMPARK Kft.-vel együttműködésben elkészült, felülvizsgálata zajlik az irodán. Az őszi fapótlás megkezdődött.

A Kft.-vel kötött fenntartási szerződés év végén lejár, folyamatban van az új szerződés előkészítése.

Az elmúlt hónapokban történt nagyobb viharkárok által bekövetkezett fakidőlés, ágletörés okozta kárügyek elbírálása megtörtént. A Brenner-parkban egy hatalmas bükkfa fél koronája leszakadt, amely két fitneszezközben is jelentős kárt okozott. A kártérítési eljárás folyamatban van.

SZMJV Önkormányzatának közvilágítási szerződése év végén lejár. A 2025. évre vonatkozó villamosenergia beszerzési eljárás központosított beszerzés keretében, négy részajánlati részben kerül lebonyolításra. Az iroda a műszaki adatokat szolgáltatja a közbeszerzés lebonyolításában, és a fogyasztásra irányuló költségkalkulációt végzi.

A karácsonyi vásár villamosenergia ellátására vonatkozó igénybejelentők, kereskedelmi és hálózathasználati szerződések elkészítése november közepén lezárult. A lakossági és képviselői közvilágítási bejelentések kezelése és a hibaelhárítás megrendelése, valamint a számlázással kapcsolatos ügyintézés az irodán folyamatos.

A BLAGUSS Agora Hungary Kft. - helyi közösségi közlekedési - 2025. évre vonatkozó menetrendjének, jegy- és bérletárainak módosítását a Közgyűlés külön napirendi pontként tárgyalja.

A Magyar Energetikai és Közmű-szabályozási Hivatal által jóváhagyott Gördülő Fejlesztési Tervben szereplő, valamint ún. havaria jellegű megrendelések megküldése a Vasivíz Zrt. felé folyamatos. Az elvégzett munkák teljesítését az iroda helyszínen is ellenőrzi.

A lakossági bejelentésekre reagálva a közterületi rágcsálóirtás megrendelése folyamatos. Folyamatban van a vállalkozó versenyszabályzat szerinti beszerzése a következő évekre vonatkozóan.

A szárazelemgyűjtő verseny díjazott iskoláival megkötésre került a támogatási szerződés, a díjak kiutalása megtörtént.

A Környezetvédelmi Iroda hatósági eljárást folytatott le fakivágási, közterület-használati, zajvédelmi ügyekben, valamint helyi természetvédelmi végzéseket adott ki a város közigazgatási területén induló beruházásokra vonatkozóan. Több panasz elbírálása is folyamatban van zajterheléssel kapcsolatos ügyekben.

A Fenntarthatósági és Klímastratégiai Szakmai Bizottság működésével kapcsolatos mindennemű feladatot a Környezetvédelmi Iroda látja el.

**A Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 545 db iktatott ügyirat keletkezett az irodán.

Az iroda a **vagyongazdálkodási feladatkörében** gondoskodott a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése volt. A sikeres pályázatot követően az iroda elkészítette az adásvételi szerződéseket, gondoskodott az ingatlan-nyilvántartással kapcsolatos feladatok ellátásáról, eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálta, amennyiben a vagyon értékesítése lehetséges volt, úgy megtette a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása).

Az iroda elkészítette a határozatlan idejű bérleti szerződéssel rendelkező önkormányzati bérlakásokban élők felé címzett vételi szándék felmérésével kapcsolatos leveleket, 291 db lakásra vonatkozóan került megküldésre a levél, a szándéknyilatkozatok visszaküldési határideje 2025. január 31. Az iroda munkatársai a telefonos megkeresésekre tájékoztatást nyújtottak az ügyfeleknek.

A Sárdi-éri utca projekt megvalósításához szükséges, hogy a terület önkormányzati tulajdonban legyen, ezért az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése). A november 28-i közgyűlésen hozott döntések végrehajtásra kerültek.

Az iroda elkészítette a beérkezett kérelmek alapján az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.  Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről. Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészítette a hatáskörébe tartozó közgyűlési, bizottsági előterjesztéseket és polgármesteri döntéseket.

A **városfejlesztési** feladatok tekintetében az iroda vezetője az alábbi tájékoztatást adta az iroda munkájáról:

A **Késmárk utcai teniszcentrum fejlesztése** MVP projekt lezárásra került.

A **,,Szent Márton Lovas Sport, Hagyományőrző és Rendezvényközpont fejlesztésének előkészítése”** MVP projekt záró beszámoló 2. hiánypótlásának benyújtása megtörtént.

A „**Szombathely Fedett Uszoda és Termálfürdő fejlesztésének előkészítése**” MVP projekt záró beszámolójának ellenőrzéséhez a Miniszterelnökség a záró beszámoló anyagának digitalizált megküldését kérte, ami megtörtént.

A 1625/2021. (IX.3.) Korm. határozat értelmében Szombathely Megyei Jogú Város 905.000.000.- Ft összegű vissza nem térítendő támogatása (**BM támogatás**)záró beszámolójának első hiánypótlása MÁK felé benyújtásra került.

A Horizont2020-as **JUSTNature** projektben vállalkozók bevonásával előkészítés alatt áll egy következő műhelymunka és lakossági kampány, aminek célja a felkészülés arra, hogy a klímaváltozás miatt hogyan érdemes kiválasztani és gondozni az ültetett dísz- és haszonnövényeinket. Folyamatban van a Sziszekkel folytatandó testvérvárosi eszmecsere 3. állomásának előkészítése, és tervben van további forgalomszámláló szenzorok beszerzése.

A **JustClimate** projekt megvalósítása az ABUD Mérnökirodával partnerségben történt. A nyár folyamán több KlímaPlatform workshop került megrendezésre – 2024. június 13-án a második, július 10-én a harmadik, augusztus 6-án pedig a negyedik workshop –, ahol Szombathely jelentősebb vállalatainak, intézményeinek képviselői vettek részt annak érdekében, hogy 2024. ősz elejére az összegyűjtött eredményekből elkészüljön a Városi Klímaszerződés tervezete. A projekt 2024. október 15-én fejeződött be, a záró szakmai beszámoló 2024. november 13-án került benyújtásra, melyet a támogató 2024. november 27-én jóváhagyott. 60 napon belül várható a fennmaradó támogatási összeg megérkezése.

Az Interreg Europe **OD4GROWTH** projekt 4. szemeszterével kapcsolatos tevékenységek folytatódnak. Jelenleg a projektben potenciálisan létrejövő pilot tevékenység feltérképezése és a vezető partnernek való prezentálása, további jó gyakorlatok összegyűjtése és beküldése az Interreg platformra elbírálásra, valamint az online oktatási anyaghoz kapcsolódó kérdőív összeállítása van folyamatban.

Az **European Urban Initiative City to City Exchanges** projekt lezárásához szükséges dokumentumok leadásra kerültek, az iroda ez elbírálásra és a támogatási összeg megküldésére vár.

A **Horizon Europe WeGenerate** projekt tanulmányútja 2024. december 2-5. között került megrendezésre Cascaisban, Portugáliában. A korábban megtartott tanulmányúttal kapcsolatos dokumentumok leadásra kerültek az elbíráló szervezet számára, az iroda a visszajelzésre és a támogatás beérkezésére vár.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt kiviteli munkái szerződés szerint befejeződtek. Az eszközök leszállítása folyamatban van, 2024. december 6-ig megtörténik. A használatba vételi engedélyezési eljárás lezárult. A működési engedély beszerzése folyamatban van. A bölcsőde tervezett nyitása 2024. december 16., a projekt tervezett zárása 2024. december 30.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt záró kifizetési igénylése és beszámolója jóváhagyásra került, a projekt 2024. október 17. napján fenntartási időszakba került. A projekt vízjogi üzemeltetési engedélyének beszerzési határideje 2025. október 16. napja, melyet legkésőbb 2025. október 31-ig az 1. sz projektfenntartási jelentés mellékleteként Támogató részére meg kell küldeni.

A **„Szombathely – Zanat kerékpárút megvalósítása”** című projekt pénzügyi és szakmai beszámolója 2024. június 19-én benyújtásra került.

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. Tanulmányok elkészítésére indikatív ajánlatok rendelkezésre állnak. A Támogatási Szerződés 4. számú módosítása iránti kérelem 2024. decemberben benyújtásra kerül.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből” című** projekt esetében 2024. augusztus 29-én Támogatási szerződés módosítás iránti kérelem került benyújtásra a Támogatóhoz (a projekt indikátorai módosultak). 2024. november 4-én a Támogató elfogadta a Támogatási Szerződés módosítását.

Az Interreg CE **Green LaMiS projektben** folytatódik a két kiválasztott önkormányzati szolgáltatóval az együttműködés, a lehetséges eszközhasználati beavatkozások feltérképezése. Két fejlesztési elemző dokumentum már elkészült, amelyek véleményezése megtörtént. Folytatódnak a rendszeres havi online egyeztetések, és benyújtásra került az első beszámolási időszak jelentése.

A Leccoval közös Customised Energy (**C-ENERGY**) projekt megvalósítása során az olasz delegáció, köztük 30 diák 2024. november 7-10-ig Szombathelyre látogatott a diákok közötti személyes találkozás és a közös projektmunka folytatása céljából. A versenyfeladatok készítése folyamatos, ezek véghatárideje 2025. április 11. A harmadik utazás 2025. májusában lesz.

TOP Plusz **„Parkolási infrastruktúra és zöldfelületfejlesztés a Derkovits városrészen”** című projekt pályázati anyagának pontosítása és kiegészítése szükséges a Zöldinfrastruktúra Tervzsűri I. körös véleményezése alapján.

TOP Plusz **„Sárdi-éri iparterület fejlesztése, kivezető út építése”** című projektre vonatkozóan a támogatási kérelem 2024. október 11-én benyújtásra került, a támogatási kérelem hiánypótlása 2024. november 5-én megtörtént. 2024. november 8-án a Támogató értesítést küldött a jogosultsági feltételek teljesítéséről, ezzel egyidejűleg megkezdte a támogatási kérelem tartalmi értékelését.

TOP Plusz **„Szociális alapszolgáltatások fejlesztése”** című projekt esetén a Pozsony utcában történő szociális ellátórendszer fejlesztése a feladat. A megalapozó dokumentum elkészült. A támogatási kérelem benyújtásra került. 2024. szeptember 18-án a Támogató értesítést küldött a jogosultsági feltételek teljesítéséről, ezzel egyidejűleg megkezdte a támogatási kérelem tartalmi értékelését.

A NetZeroCities program 20 hónapos tudásátadási programjába beválasztották Szombathelyt, Pilot városai Pécs és Miskolc. Az indító rendezvényt követően decemberben várható a másik tanuló város kiválasztása után a tényleges együttműködés megindulása.

Az **ANTI-addict** – **„Közös drogprevenciós tevékenységek és stratégiai együttműködés megvalósítása az osztrák-magyar határtérségben”** elnevezésű pályázat az INTERREG VI-A Ausztria-Magyarország Program keretében 2024. november 7-én benyújtásra került. A támogatói döntés várható dátuma 2025. március.

A **TOP Plusz-3.4.1-23 kódszámú**, “Fenntartható humán infrastruktúra” című pályázati felhívásra benyújtandó projektek támogatási kérelme összeállításra került, jelenleg aláírás alatt van.

1. Bölcsődék fejlesztése Szombathelyen
2. Egészségügyi alapellátás fejlesztése
3. Gyermekjóléti és szociális alapszolgáltatások fejlesztése
4. Óvodai fejlesztések Szombathelyen
5. Szociális alapszolgáltatások minőségi fejlesztése

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A Belső Ellenőrzési Iroda tevékenységének keretét adó 2024. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2023. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

A 2024. évre tervezett ellenőrzések – a jelenleg folyamatban lévő vizsgálat kivételével – lefolytatásra kerültek.

A vizsgálatok tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A december hónapban folyamatban lévő ellenőrzés:

A Savaria Szimfonikus Zenekarnál az intézmény gazdálkodásának átfogó vizsgálata az alábbi szempontok szerint:

* A gazdálkodás szervezettsége, célszerűsége
* Számviteli előírások érvényesülése
* Az intézményi vagyon változásának értékelése
* A leltározás és a selejtezés ellenőrzése
* Gépjárművek üzemeltetésének ellenőrzése
* A belső kontrollrendszer kialakítása és működtetése

Az ellenőrzés várhatóan december végén fejeződik be.

A **Gondnoksági Iroda** az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

* A hivatali működés szerkezeti struktúrájának változása következtében történt logisztikai feladatok koordinálása, bonyolítása továbbra is folyik.
* A SZOVA Zrt. Bérleménykezelési részlege 2025. január 1-től történő áthelyezésével kapcsolatos logisztikai feladatok elvégzése (irodák átalakítása, bútorok beszerzése, átszállítása stb.).
* Adventi vásár működésének felügyelete, a jelentkező problémák kezelése továbbra is jelentősen leköti a Gondnoksági Irodát.
* Több iroda felújítása is megtörtént, illetve folyamatban van, amelyek lebonyolítása, koordinálása is az iroda feladata, amibe beletartozik több új irodabútor beszerzése.
* Kossuth u. 11. sz. épület átadása megtörtént. A belső részének felújítására bekért ajánlatok alapján a megrendelések elindításra kerültek.
* A Thököly úti nagyparkoló területének bővítése céljából 2025. 02. 28-ig meghosszabbításra került a Szombathelyi Zsidó Hitközséggel kötött bérleti szerződés.
* Az önkormányzati intézmények és a Hivatal eszközeinek, berendezéseinek elhelyezése, tárolása céljából a pályázat kiírása megtörtént a raktárcsarnokok bérlésére.

A **Polgármesteri Kabinet** munkájáról az alábbi tájékoztatást adom:

A Kabinet a Polgármesteri Hivatal szervezeti egységeivel együttműködve folyamatosan végzi a polgármester, az alpolgármesterek és a tanácsnokok tevékenységével kapcsolatos előkészítő, szervező, érdemi ügyintézői, ügyviteli, adminisztrációs és nyilvántartási feladatokat.

Előkészíti a tisztségviselők hatáskörébe tartozó mindazon döntések, intézkedések, közgyűlési előterjesztések tervezetét, melyek nem tartoznak a Polgármesteri Hivatal más osztályaihoz, irodáihoz.

Előkészíti, koordinálja a polgármester, az alpolgármesterek és a tanácsnokok kormányzati szervekkel, önkormányzati tagsággal rendelkező szervezetekkel, egyesületekkel, szövetségekkel, valamint a feladatuk ellátásához kapcsolódó szervezetekkel, intézményekkel, cégekkel történő kapcsolattartását.

Szervezi a polgármester, alpolgármesterek, tanácsnokok programját, figyelemmel kíséri a programok tervezését, ütemezését és végrehajtását. Ellátja az ehhez kapcsolódó szervezési, egyeztetési és adminisztratív feladatokat.

Gondoskodik Szombathely Megyei Jogú Város Önkormányzata belső és külső kommunikációs tevékenységének irányításáról, sajtótájékoztató szervezéséről, lebonyolításáról, a sajtó- és médiakapcsolatok szakszerű ellátásáról. Kapcsolatot tart a sajtóval, rádióval, televízióval, témajavaslatok ajánlásával kezdeményezi az önkormányzat és szervei szakmai munkájának ismertetését, szükség szerint publikál, tisztségviselői rendelkezés szerint ismerteti az önkormányzat időszerű feladatait. Gondoskodik a lakossági információ-szolgáltatásról, hirdetéseket tesz közzé.

Szervezi a város nemzetközi, testvérvárosi kapcsolatait, a tisztségviselők, képviselők külföldi utazásait. Közreműködik az önkormányzatot érintő hazai és nemzetközi konferenciák, a nemzetközi, testvérvárosi kapcsolatokat érintő rendezvények megszervezésében. Gondoskodik az állami, a nemzeti és a városi ünnepek, műsorainak szervezéséről, a szónokok felkéréséről, a koszorúzás szervezéséről, a rendezvények lebonyolításáról, a vonatkozó információk városi honlapon történő megjelentetéséről.

Kérem a Tisztelt Közgyűlést tájékoztatóm elfogadására.

**Szombathely, 2024. december 9.**

**/: Dr. Károlyi Ákos :/**

**HATÁROZATI JAVASLAT**

**….…/2024. (XII.19.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal